b'\n_START_ARTICLE_\nDaang Palibot Blg. 3\n_START_SECTION_\nDaang C-3 (C-3 Road)\n_START_PARAGRAPH_\nNahahati ang bahaging ito sa dalawa: ang Kanlurang Daang C-3 (C-3 Road West) at Silangang Daang C-3 (C-3 Road East). Ang kanlurang bahagi ay dumadaan mula Daang Radyal Blg. 10 hanggang 5th Avenue ng Caloocan, habang ang silangang bahagi ay dumadaan mula 5th Avenue hanggang Abenida Sarhento Rivera sa panulukan ng Abenida Bonifacio.\n_START_SECTION_\nIka-5 Abenida (5th Avenue)\n_START_PARAGRAPH_\nIsang itong lansangang anim ang landas (tatlo sa bawa\'t direksiyon) sa Caloocan at ini-uugnay ang Kanlurang Daang C-3 (sa panulukan ng Kalye Baltazar) sa Silangang Daang C-3 (sa panulukan ng Abenida Rizal). Dati itong pandalawahang daan na pasilangan lamang ang trapiko bago ang pagpapalawak na naglalayong pakasyahin ang magkasalungat na daloy ng trapiko at i-ugnay ang dalawang mga bahagi ng Daang C-3 sa parehong pasilangan at pakanlurang daloy ng trapiko.\n_START_SECTION_\nAbenida Sarhento Rivera (Sergeant Rivera Avenue)\n_START_PARAGRAPH_\nPaglampas ng Abenida Bonifacio at pagpasok ng Lungsod Quezon, magiging Abenida Sarhento Rivera ang C-3. Isa itong pangunahing daan sa nasabing lungsod na may anim na landas. Magiging Abenida Gregorio Araneta ito pagliko nito pa-timog paglampas ng panulukan ng Abenida Santo Domingo.\n_START_SECTION_\nAbenida Gregorio Araneta\n_START_PARAGRAPH_\nMula sa panulukan ng Kalye Toctokan (paglampas ng Abenida Sto. Domingo) hanggang sa panulukan ng Kalye Nicanor Domingo (paglampas ng Bulebar Aurora), magiging Abenida Gregorio Araneta ang C-3. Kilala ang nasabing abenida sa bansag na "Hilera ng mga Punerarya" ("Funeral Home Row") dahil dito nakahimpil ang ilan sa mga pinakaprominenteng punerarya ng Kamaynilaan katulad ng Arlington Memorial, La Funeraria Paz, at The Sanctuarium. Maliban dito, ang ligid ng Ilog San Francisco del Monte mula Kalye Toctokan hanggang Abenida Quezon ay kilala bilang sonang bahain sapagkat isa ang abenida sa mga pinakamababang bahagi ng C-3 at madalas bumabaha rito (pag-umaapaw ang sapa) tuwing tag-ulan._NEWLINE_Mapuputol nang biglaan ang C-3 paglampas ng Kalye Nicanor Domingo sa San Juan. Tutuloy lamang ang daang palibot sa Makati bilang Abenida South.\n_START_SECTION_\nMetro Manila Skybridge\n_START_PARAGRAPH_\nAng\xc2\xa0Metro Manila Skybridge ay isang ipinapanukalang mabilisang daan na mataas (elevated expressway) na mag-uugnay sa malaking puwang ng C-3 sa pagitan ng Abenida Araneta at Abenida South sa Makati. Magkakaroon ito ng mga labasan. Kaiba ang Skybridge sa Skyway Stage 3 na kasalukuyang itinatayo sa Abenida Araneta (at sa mga abenida ng Sarhento Rivera at Bonifacio).\n_START_SECTION_\nAbenida South (South Avenue)\n_START_PARAGRAPH_\nAng Abenida South ay isang abenida na matatagpuan sa pagitan ng Abenida J.P. Rizal at Abenida Metropolitan sa Makati. Dumadaan ito sa kanlurang hangganan ng Manila South Cemetery. Paglampas ng Abenida Metropolitan, magiging Abenida Ayala ang C-3.\n_START_SECTION_\nAbenida Ayala\n_START_PARAGRAPH_\nAy isang kilalang lansangan ng Makati na binansagang "Wall Street of the Philippines" dahil dito nakahimpil ang mga maraming kompanya, korporasyon, at\xc2\xa0negosyo. Dumadaan ito sa tinatawag na Sentrong Ayala na isa sa mga distritong sentral ng negosyo ng Pilipinas. Ang mga dulo nito ay ang Abenida Metropolitan sa kanluran (kung saan tutuloy ito bilang Abenida South) at EDSA sa silangan (kung saan tutuloy ito bilang Daang McKinley. Ang\xc2\xa0bahagi ng Abenida Ayala sa pagitan ng Abenida Metropolitan/South at Abenida Gil Puyat ay naitakdang bahagi ng C-3.\n_START_SECTION_\nAbenida Senador Gil J. Puyat\n_START_PARAGRAPH_\nMula sa sangandaan ng Abenida Ayala, tutuloy ang C-3 pakanluran bilang Abenida Gil Puyat, ang pinakahuling bahagi ng daang palibot. Ang nasabing daan ay nagsisimula sa Bulebar Roxas sa Pasay at nagtatapos sa EDSA sa Makati. Katulad ng Abenida South at Abenida Ayala, dumadaan ito sa Sentrong Ayala ng Makati. Ang bahagi ng abenida mula Bulebar Roxas hanggang Abenida Ayala ay naitakdang bahagi ng C-3. Dalawa sa mga pangunahing lansangang bumabagtas rito ay South Luzon Expressway at Abenida Taft, kung saan makikita ang mga estasyon ng mga bus panlalawigan.'